Vermiste UV-student gevind | Maroela Media
Konst. Wendy Nkabi, polisiewoordvoerder, het aan Maroela Media gesê Patrick Jumba Lukwago-Mugerwa (21) het Maandagoggend op die UV-kampus opgedaag. Hy is 'n HK-lid van Huis Abraham Fischer (Vishuis).
Volgens Nkabi is dit in hierdie stadium onduidelik waar Lukwago-Mugerwa was en of hy bewus is dat die owerheid na hom gesoek het. Die ondersoekspan ondervra hom en meer inligting sal later bekendgemaak word.
Die UV het Sondag 'n noodroep op die universiteit se Facebook-blad geplaas dat Lukwago-Mugerwa, 'n derdejaarstudent in BCom (Bemarking), Saterdag omstreeks 05:00 die koshuis verlaat het en sedertdien vermis word. 'n Beskrywing van die student is ingesluit en die publiek is gevra om die universiteit in kennis te stel indien iemand weet waar hy hom bevind.
Talle gebruikers het kommentaar gelewer en hul hoop uitgespreek dat Lukwago-Mugerwa veilig gevind sal word.